9. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1174 της 19/30 Δεκ. 1980 (ΦΕΚ Α΄ 302) Περί τροποποιήσεως του Π.Δ. 836/1979 ως προς το χρόνο υποβολής των δικαιολογητικών συμμετοχής των υποψηφίων για την είσοδο στο Κέντρο Διπλωματικών Σπουδών. Έχοντας υπόψη: α.Το άρθρ. 6, παρ. 1β του Νόμ. 962/1979 "Για την ίδρυση στο Υπουργείο Εξωτερικών Κέντρου Διπλωματικών Σπουδών και την τροποποίηση διατάξεων του Νόμ. 419/1976 "Περί Οργανισμού του Υπουργείου Εξωτερικών" (ΦΕΚ 202, τ.Α΄). β.Το άρθρ. 3 τη Φ. 010/357/ΑΣ 98 της 14/20 Μαΐου 1980 Κοινής Αποφάσεως του Πρωθυπουργού και του Υπουργού Εξωτερικών "Περί μεταβιβάσεως αρμοδιοτήτων στους Υφυπουργούς Εξωτερικών" (ΦΕΚ 488, τ.Β΄). γ.Την υπ’ αριθ. 3/1980 Γνωμοδότηση του Εκπαιδευτικού Συμβουλίου του Κέντρου Διπλωματικών Σπουδών. δ.Την υπ’ αριθ. 1149/1980 Γνωμοδότηση του Συμβουλίου Επικρατείας, μετά από πρόταση του Α΄ Υφυπουργού Εξωτερικών, αποφασίζουμε: Άρθρ.1.-1.Μαζί με την αίτηση συμμετοχής οι υποψήφιοι των διαγωνισμών για την είσοδο στο Κέντρο Διπλωματικών Σπουδών υποβάλλουν και υπεύθυνη δήλωση, σύμφωνα με το άρθρ. 3 παρ. 1 του Π.Δ. 836/1979 στην οποία αναφέρεται επίσης ότι έχουν πτυχίο Ανωτάτου Εκπαιδευτικού Ιδρύματος της ημεδαπής ή ισοτίμου της αλλοδαπής. 2.Τα δικαιολογητικά των υποψηφίων των διαγωνισμών για την είσοδο στο Κέντρο Διπλωματικών Σπουδών υποβάλλονται από τους επιτυχόντες στη Γ1 Διεύθυνση Προσωπικού του Υπουργείου Εξωτερικών, μέσα σε 20 ημέρες από την ανακοίνωση των αποτελεσμάτων. Άρθρ.2.-1.Ο υποψήφιος απαλλάσσεται της υποχρεώσεως υποβολής των δικαιολογητικών που αποδεικνύουν στοιχεία ή προσόντα του, εφόσον αυτά αναγράφονται στην αστυνομική του ταυτότητα. 2.Στην περίπτωση αυτή ο υποψήφιος επιδεικνύει την αστυνομική του ταυτότητα στον αρμόδιο υπάλληλο της Διευθύνσεως Προσωπικού του Υπουργείου Εξωτερικών, ο οποίος βεβαιώνει πάνω στην αίτηση συμμετοχής στο διαγωνισμό την ύπαρξη αυτών των στοιχείων ή προσόντων. 